Tiia Teder

**Tiia Teder** (sündinud 10. detsembril 1959) on eesti muusikategelane ja meediajuht, üks Klassikaraadio rajajaid ja esimene peatoimetaja (1995–2025). 

## Haridus
Ta on õppinud muusikat Viljandi Muusikakoolis ja Tallinna Muusikakeskkoolis ning lõpetanud 1983. aastal Eesti Riikliku Konservatooriumi muusikateooria erialal. Tema diplomitöö teema oli "Žanrilisus Raimo Kangro ooperiloomingus" (juhendaja Merike Vaitmaa).

## Töö ja looming
Tiia Teder töötas üle 40 aasta Eesti Rahvusringhäälingus. Pärast kõrgkooli lõpetamist asus ta tööle Eesti Raadios, kus ta oli algul muusikatoimetaja ja 1993. aastast muusikasaadete peatoimetaja. 

Tema elutööks sai aga ERR-i allüksusena tegutsev Klassikaraadio. Teder on üks Klassikaraadio rajajaid ning oli algusest peale ehk 1995. aastast kuni 2025. aasta lõpuni ka selle programmi peatoimetaja. Lisaks muusikalise repertuaari valikule ning klassikalise muusika kontsertide ülekannete korraldamisele kujundas ta Klassikaraadios välja žanriliselt mitmekesise ajakirjandusliku programmi, mis hõlmab peale klassikalise muusika ka džässi-, maailmamuusika ja folkmuusika teemasid. Klassikaraadiol omakorda on kolm temaatilist veebiraadiojaama – Klara Klassika, Jazz ja Nostalgia –, mille tööd Teder samuti koordineeris. Ta toimetas ka ise muusikasaateid, sealhulgas sarju "NYYD-muusika", "Ideaalmaailmad" ja "Rostrum".

Alates 2026. aastast töötab Tiia Teder Eesti Riikliku Sümfooniaorkestri (ERSO) muusikatoimetajana.

Ta on Eesti Heliloojate Liidu liige 2005. aastast.

Aastatel 2016–2017 ja 2023–2025 oli ta Eesti Kultuurkapitali nõukogu liige ja helikunsti sihtkapitali juht.

### Tegevus rahvusvahelise muusikakoordinaatorina
Alates 1989. aastast on Tiia Teder olnud rahvusvaheliste raadioprogrammide ja kontserdiülekannete Eesti-poolne koordinaator. Aastail 1994–2014 oli ta Rahvusvahelise Heliloojate Rostrumi produtsent Eestis, 2015–2017 rahvusvahelise projekti Rostrum+ Eesti projektijuht.

Aastatel 2005–2009 ja 2016–2018 oli ta Euroopa Ringhäälingute Liidu (EBU) muusikagrupi liige ning aastatel 2008–2012 Põhja- ja Baltimaade raadiote muusikajuhtide/muusikagrupi koordinaator. 

2006. aastal koordineeris ta raadiotevahelist koostööd helilooja Dmitri Šostakovitši 100. sünniaastapäeva tähistamisel. Ta on juhtinud projekti "Favourite National Classics", milles osaleb 30 Euroopa raadiojaama, ja rahvusvahelist kontserdisarja "Love in Music". 

Aastatel 2008–2011 koordineeris ta üht Eesti raadio ajaloo suurimat rahvusvahelist muusikasaadete projekti, mille kulminatsiooniks oli 2011. aasta märtsis Euroopa raadiojaamades teoks saanud raadiokontsertide nädal "Tallinn – kultuuripealinn 2011". 

Ta on olnud noorte muusikute toetuseks Itaalias Milanos loodud rahvusvahelise Borletti-Buitoni fondi ja ka mitme muu muusikakonkursi žürii liige. 

### Tegevus muusikaprodutsendi ja -kriitikuna
Teder on rohkem kui 20 klassikalise ja nüüdismuusika CD-albumi produtsent (sh sari "Eesti heliloojad" I–VI).

Tema artikleid ja arvustusi on ilmunud Eesti päevalehtedes ja kultuuriväljaannetes (Teater. Muusika. Kino, Muusika, Sirp, Postimees, Eesti Päevaleht jm). Ta on kirjutanud ka kuuldemänge ja lühijutte.

2007. aastal ilmus raamatuna tema ja Immo Mihkelsoni koostatud artiklikogumik „NYYDmuusika. Uued helid Klassikaraadios“ (Eesti Raadio).

## Tunnustus
* 1995, 2004, 2007 – UNESCO Picasso-Miró medal Rahvusvahelisel Heliloojate Rostrumil
* 2003 – Eesti Raadio aastapreemia CD-albumite sarja „Eesti heliloojad“ eest
* 2012 – Valgetähe V klassi teenetemärk
* 2013 – Felix Moori tänuauhind
* 2015 – Eesti Kultuurkapitali helikunsti sihtkapitali aastapreemia (pikaajaline edukas osalemine rahvusvahelisel heliloojate rostrumil ja maailma ühe olulisema nüüdismuusika foorumi toomine Eestisse)
* 2025 – Maria žaboo
* 2026 – Eesti muusikaettevõtluse auhind – eriline tänu panuse eest muusikavaldkonda (30 aastat Klassikaraadiot)

## Isiklikku
Tema õde on endine Eesti Televisiooni peatoimetaja Heidi Pruuli, poplaulja Hannah on tema õetütar. Tema abikaasa on muusikaajakirjanik Immo Mihkelson. Tal on kolm täiskasvanud last.

## Viited

## Kirjandus
* "NYYD-muusika. Uued helid Klassikaraadios". Koostanud Immo Mihkelson ja Tiia Teder. Tallinn 2007.

## Välislingid
* Katri Soe. "Hea muusikamaitse valvurid" (õed Tiia Teder ja Heidi Pruuli). Äripäev.ee, 7. november 2007
* Hanna Miller. Elulust ⟩ Klassikaraadio peatoimetaja Tiia Teder: "Ma ei oska siiani huvitavamat tööd ette kujutada!" Postimees 60+, 12. märts 2025
* Kaspar Viilup. Tiia Teder: nooremad inimesed ei vihka enam klassikalist muusikat ERR Kultuur, 1. aprill 2025
* Teet Korsten. Nädala vastaja ⟩ Tiia Teder: Klassikaraadio on üle elanud ka mõrvamisekatsed Postimees, 6. märts 2026